Samlet set sikres der omkring 3.500 parkeringspladser ved det nye supersygehus. Det er mere end ved hospitalerne i dag, lover projektdirektøren.

Patienterne på det nye Aalborg Universitetshospital i det østlige Aalborg kan se frem til et større parkeringshus med plads til 600 biler. Parkeringshuset bliver placeret øst for hospitalet og tæt på hovedindgangen, ambulatoriehuset og Steno Diabetes Center Nordjylland. - Placeringen af parkeringshuset øst for hospitalsbyggeriet vil være med til at sikre både en god anvendelse af arealet, og at vi får flere parkeringspladser, end der er ved hospitalerne i Aalborg i dag, siger Niels Uhrenfeldt, projektdirektør, Region Nordjylland. Ud af de 600 parkeringspladser finansierer Novo Nordisk 100 pladser til ambulante diabetes-patienter. Huset koster 82 millioner kroner at opføre, og det realiseres via en såkaldt OPP-kontrakt mellem Region Nordjylland og et konsortium bestående af blandt andet CASA og AkademikerPension. Der etableres også parkeringspladser på terrænet ved det nye universitetshospital, så patienterne vil samlet set blive tilbudt omkring 3.500 parkeringspladser. Parkeringshuset forventes at kunne tages i brug medio 2023.